
Лэжьыгъэ IуэхукIэ
Абхъаз. СНГ-м хыхьэ къэралхэм, Абхъазымрэ Осетие Ипщэмрэ социально-экономикэ и лъэныкъуэкIэ ядэлэжьэнымкIэ Урысей Федерацэм и Президентым и управленэм и унафэщI Говорун Олег лэжьыгъэ IуэхукIэ Сыхъум кIуащ.
Говорун Олег Абхъазым и президент Анкваб Александр хуэзащ. Ахэр тепсэлъыхьащ лъэныкъуитIым я зэдэлэжьэныгъэм и унэтIыныгъэ нэхъыщхьэхэм.
«Теберда-Домбей» газ бжьамийр
Къэрэшей-Шэрджэс. 2014 гъэм «Теберда-Домбей» газ бжьамийр укъуэдиин щIадзэнущ. Абы Урысейм щыцIэрыIуэ бгылъэ курортыр щIыуэпс гъэсыныпхъэмкIэ къызэригъэпэщынущ.
КъШР-м и Iэтащхьэ Темрезов Рашид зэрыжиIамкIэ, «Архъыз» курортым жыджэру зрагъэужь, Домбейри ящыгъупщэркъым. Иужьрей илъэс 20-30-м псалъэмакъым фIэмыкIа а гугъэр иджы Iуэхум хуэкIуащ. Иджыпсту Теберда аузым газ кIуэцIрокI. ИлъэсыщIэм «Теберда-Домбей» газкIуапIэр ухуэн щIадзэнущ. Темрезовым къызэрыхигъэщамкIэ, абы Домбей курорт жылагъуэм нэхъри зригъэужьынущ, экологиер нэхъ хъума хъунущ.
УЭРДОКЪУЭ Женя.
